**Lectio Divina**

**1 Ħadd tal-Avvent (Sena A)**

**Mt 24:37-44**

**Kuntest**

Din is-silta tifforma parti mid-“Diskors Eskatoloġiku” ta’ Ġesù fil-Vanġelu ta’ San Mattew (Mt 24). Dan il-kapitlu jiġi dritt wara l-“bikja” (Lq 19:41) ta’ Ġesù fuq Ġerusalemm, fejn Ġesù jesprimi, bix-xbieha tal-qroqqa li tiġbor il-flieles taħt ġwenħajha (Mt 23:37 ; ara Lq 13:34), l-imħabba tiegħu lejn il-belt ta’ David, li lejha “se jiġru l-ġnus kollha” (Is 2:2). Dan l-episodju jippreżenta d-dinamika tar-relazzjoni tal-imħabba rifjutata, tas-salvazzjoni mwarrba.

Hu fid-dawl ta’ din ir-relazzjoni bejn l-imħabba ta’ Alla, li bħal ajkla jifrex ġwenħajh fuq il-bnedmin biex iħarishom u jeħlishom (ara Dew 32:10s; Salm 36:8; Is 31:5), u l-possibilta tal-aċċettazzjoni jew ir-rifjut min-naħa tal-bniedem, li rridu naqraw l-istedina ta’ Ġesù għall-konverżjoni u s-sahra, fl-istennija tat-tieni miġja tiegħu u l-ġudizzju fuq il-bnedmin.

X’se jkun is-sinjal tal-miġja ta’ Ġesù fostna? Liema hu l-kriterju ewlieni biex niddixxernu u nagħrfu ż-żmien taż-żjara tiegħu? U x’se tkun it-tweġiba tagħna? Is-“sinjal” (Mt 24:3) ewlieni tal-miġja tiegħu hi l-kelma tiegħu, li turina l-imħabba tiegħu fuq is-salib, fejn Ġesù jibqa’ jifrex dirgħajh biex iħaddan lilna u l-umanità kollha miegħu. Iżda d-dirgħajn tiegħu jeħtieġu d-dirgħajn tagħna biex isseħħ, fil-libertà, l-għaqda li torbot il-maħbubin fi tħaddina ta’ bla tmiem (ara Salm 139:5; Għan 2:6). L-istedina biex nishru tqanqalna biex nieħdu l-atteġġjament ta’ min għandu għajnejh miftuħa u joqgħod jistenna l-maħbub ġej biex jiltaqa’ miegħu bil-musbieħ mixgħul (ara Mt 25:6; Apok 3:20). Jekk id-destin ta’ Ġerusalemm nafu x’inhu għax ma laqgħetx iż-żmien taż-żjara (Lq 19:44), Mattew iħalli f’idejna x’tip ta’ tweġiba se nagħtu quddiem l-imħabba tal-Mulej li jiġi jżurna.

Għalhekk, iż-żmien ta’ qabel il-jum tal-aħħar, iż-żmien tas-sahra, isir iż-żmien tal-maturazzjoni, li jimpenjana biex dak li l-Mulej żera’ fina meta sejħilna, ikompli jikber u jagħti l-frott. Għax nistgħu naqgħu fir-riskju tal-aljenazzjoni u tad-dalma tal-lejl, u ma nindunawx b’dak li jkun qed iseħħ fina u madwarna. Il-proċess ta’ maturazzjoni, bħas-sahra ta’ Ġesù fil-Ġetsemani, trid tgħaddina mill-purifikazzjoni u l-mewt redentiva li twassal għall-qawmien.

Għad li l-vers 36 ma jagħmilx parti mis-silta tal-qari evanġeliku, nagħmlu aċċenn għalih biex ninkwadraw fil-kuntest propju s-silta tal-ewwel Ħadd tal-Avvent.

**v.36: “Dwar dak il-jum u s-siegħa ħadd ma jaf xejn meta se jaslu, la l-anġli tas-sema u lanqas l-Iben; ħadd ħlief il-Missier waħdu.”**

Fil-verità kellna jum ieħor tal-miġja ta’ Kristu, il-miġja tal-Iben ta’ Alla fil-ġisem. U dan il-“jum” tal-ewwel miġja tiegħu għandu valur ermenewtiku biex nifhmu l-miġjiet kollha tal-Mulej għalina u fostna: Ġesù jiġi biex isalva u mhux jeqred (Ġw 3:16) għax ismu jfisser salvazzjoni (Mt 1:21). Għad li jagħmel “ġudizzju” u “jissepara” (Mt 25:32), il-Mulej ma jiġix biex ibeżża’ u joqtol, iżda biex iħobb u jagħti l-ħajja bil-kotra (ara Ġw 10:10). Il-ġudizzju hu dak tas-salib, għax bil-mewt tiegħu ksibna l-ħajja (ara Rum 5:17ss).

Santu Wistin jistqarr : “Għaliex mhux l-indiema, imma l-imħabba qiegħda ssejjaħli lejk.” Fid-dawl ta’ dan, jeħtieġ nistaqsi lili nnifsi: liema huma l-motivazzjonijiet tiegħi biex nimxi wara l-Mulej? X’inhu li qed imexxini f’dan iż-żmien ta’ formazzjoni? Qed nissaħħar minn imħabbtu, imġewwaħ u għatxan għalih wara li ppruvajt kemm hu tajjeb il-Mulej (ara Salm 34:9)? Qed ninġibed lejh għax m’għandix triq aħjar jew għax ma rridx naffronta l-isfidi tal-ħajja li jaffrontaw żgħażagħ oħra bħali? Hemm paċi jew biża’ fil-qalb tiegħi, jekk il-Mulej ‘jiskopri’ il-verità dwari nnifsi? Qed ngħix aljenat, taħt anestesija parzjali jew totali, bħan-nies ta’ żmien Noè li, għad li kienu “jaraw” lil Noe jibni l-arka, ma ntebħu b’xejn?

**v.37-39: “Bħal fi żmien Noè, hekk tkun il-miġja ta’ Bin il-bniedem. Għax kif fiż-żmien ta’ qabel id-dilluvju kienu jieklu u jixorbu, jiżżewġu u jżewġu sa dakinhar li Noè daħal fl-arka, u b’xejn ma ntebħu sa ma wasal id-dilluvju u ġarr lil kulħadd, hekk tkun il-miġja ta’ Bin il-bniedem.**

L-ikel, ix-xorb u t-tnissil jirrappreżentaw l-elementi bażiċi għas-sopravvivenza tal-ħajja umana, kemm dik personali (l-ikel u x-xorb), kif ukoll dik kollettiva (it-tnissil). Skont it-teorija ta’ Maslow, dawn il-bżonnijiet jikkostitwixxu l-ewwel livell fil-ġerarkija tal-bżonnijiet tal-persuna, li jridu jiġu soddisfatti biex il-persuna tilħaq livelli ogħla ta’ bżonnijiet u tasal għal motivazzjonijiet aktar għoljin. Jista’ jiġri allura, li persuna teħel f’dan il-livell (ta’ sodisfazzjoni immedjat tal-bżonnijiet) u ma tkunx trid jew ma tkunx kapaċi tgħaddi għal livelli ogħla, bil-konsegwenza li wieħed jeħel fil-mixja tal-iżvilupp bla ma jkun jista’ jimxi ’l quddiem.

Meta u x’ħin se jiġi jżurni l-Mulej? Lill-Insara ta’ Korintu, San Pawl jgħidilhom: “Sew jekk tieklu, sew jekk tixorbu, tagħmlu x'tagħmlu, agħmlu kollox għall-glorja ta' Alla” (1 Kor 10:31). Alla jinqeda bl-ordinarjetà tal-ħajja ta’ kuljum biex jiffurmana. It-twettieq tal-proġett ta’ Alla fina u għalina ma jseħħx f’xi futur qarib jew imbiegħed fiż-żmien, imma hu proċess li jew iseħħ ta’ kuljum jew ma jseħħ xejn. Jekk nirreżisti llum, nibqa’ ma ninbidilx. U dan il-proċess iseħħ ġurnata wara oħra, fir-ritmu ordinarju li jimmarka l-mixja tal-formazzjoni u tal-ħajja tagħna.

Mattew jisfidana nistaqsu lilna nfisna liema ikel u xorb qed nieħdu biex immantnu lilna nfusna u, b’konsegwenza, x’ħajja ġdida qegħdin niġġeneraw. Anke jekk il-“kċina” toffrilna l-ikel tagħha, jista’ jkolli ikel ieħor “fil-kamra” li bih inżoqq lili nnifsi. Ġeremija jgħid għall-poplu: “Telqu lili, l-għajn tal-ilma ġieri, biex ħaffru bjar għalihom, bjar miksura li ma jżommux ilma “ (Ġer 2:13). Il-ġrajja ta’ Noè turina li min ma jagħtix kas tal-kelma tal-Mulej, ħin jew ieħor jinġarr mid-dilluvju (ara Mt 7:24ss). Il-ġrajja ta’ Noè tgħallimna li rridu nibnu lilna nfusna skont “il-kejl u l-qies ta’ Alla” (ara Ġen 6:14ss), anke jekk xi drabi l-proposta ta’ Alla tiffurmana bl-għodda ħorox tal-mastrudaxxa.

**v.40-42: Imbagħad tnejn ikunu fl-għalqa: wieħed jittieħed u l-ieħor jitħalla; żewġ nisa jkunu jitħnu flimkien: waħda tittieħed u l-oħra titħalla. Ishru, mela, għax ma tafuhx il-jum li fih jiġi Sidkom.**

Mattew jagħtina żewġ kuntesti ta’ xogħol impenjattiv u ta’ strapazz, li jinvolvu kemm l-irġiel kif ukoll in-nisa: ix-xogħol tal-għalqa u x-xogħol tat-tħin. Fis-silta hemm sens ta’ dixxerniment u ġudizzju selettiv (“jittieħed – jitħalla”) tal-intervent ta’ Alla fl-istorja u fil-ħajja tal-bniedem, mhux biss fis-sens eskatoloġiku imma wkoll fil-ħajja ta’ kuljum (Eż 11:5: “imut l-iben il-kbir fid-djar tal-Eġizzjani, mill-kbir tal-Fargħun bid-dritt għat-tron sal-kbir tal-ilsira, li ddawwar il-mitħna”).

Sa mill-bidu tal-ħolqien, il-bniedem hu impenjat biex “jaħdem l-art” u jwelled “fl-uġigħ tal-ħlas” (Ġen 3:16ss; Rum 8:22s). L-atteġġjament ta’ stennija tal-Mulej f’ħajjitna, għalhekk, mhux wieħed mekkaniku, li jimxi waħdu, qisu fi programm ripetittiv li jmexxini bil-ħabel bħal arloġġ, f’atteġġjament ta’ stennija passiva, imma impenn serju, onest u kostanti, li jrid ixoqqilna l-għaraq u jwassalna biex filgħaxija nimteddu fuq il-friex għajjenin imma ferħana bix-xogħol tal-ġurnata. Hemm min jaħdem, iżda hemm min “jinħela fix-xejn” (2 Tess 3:10ss). Hekk ukoll il-*growth* personali tagħna, mhix waħda awtomatika jew mekkanika, imma hi marbuta ma’ xewqa profonda li nikber, xewqa li tissarraf f’deċiżjonijiet u azzjonijiet konkreti li jġibu bidliet reali f’ħajti. Is-sahra tissarraf ukoll fil-kapaċità tiegħi li niddixxerni u nwettaq separazzjoni ta’ dak li ma jaħdimx fija jew li qed ifixkel milli nikber.

**v.43-44:** **Kunu afu dan, li kieku sid id-dar kellu jkun jaf f’liema sahra tal-lejl se jiġi l-ħalliel, kien jishar u ma jħallix min jinfidlu l-ħitan ta’ daru. Mela kunu lesti intom ukoll, għax qatt ma tistgħu tobsru s-siegħa li fiha jiġi Bin il-bniedem”.**

Hemm tassew ir-riskju li, kif semmejna fil-bidu, nieħdu atteġġjament ta’ biża’ quddiem il-miġja tal-Mulej u s-sahra ssir mekkaniżmu biex nistaħba jew ma ninqabadx fin-nassa. Il-biża’ jista’ jġib jew atteġġjament ta’ kompjaċenza, jiġifieri nippruvaw nilbsu maskra biex taparsi nidhru sbieħ quddiem il-Mulej, jew saħansitra li nħarsu lejn il-Mulej bħala ħalliel li se jidħol f’darna biex ikun jaf x’għandna u jisraqna, u allura naħdmu biex nipproteġu lilna nfusna minnu.

Dawn l-atteġġjamenti ta’ stennija żbaljata jistgħu jkunu preżenti fuq livell reliġjuż, fis-sens li jkun hemm min jgħix l-esperjenza tal-fidi jibża’ li l-Mulej ikun għassa għalih jistenna l-mument tad-dnub il-mejjet biex isejjaħlu quddiemu u jibagħtu l-infern. Sfortunatament, atteġġjamenti simili jistgħu jkunu preżenti fir-relazzjonijiet ta’ bejnietna u fil-kuntest tal-formazzjoni tagħna, meta nqisu l-proposti tal-formazzjoni bħala theddida u mhux bħala għajnuna biex inħallu l-verità teħlisna (ara Ġw 8:32). Kif għamlu Adam u Eva li, mbeżżgħa minn Alla li jara dak li hu moħbi (Mt 6:4) u jaqra l-qlub (1 Sam 16:7), għażlu li jistaħbew u jostru l-għera tagħhom (ara Ġen 3:7-8). Bħala wlied id-dawl, aħna msejħin inħallu lil Kristu jikxef id-dlamijiet tagħna biex jiddi fuqna d-dawl tiegħu (ara Ef 5:6ss).